«**Лабіры́нт фа́ўна**» (англ.: Pan’s Labyrinth, ісп.: El Laberinto del Fauno) — саўндтрэк Хаўера Наварэтэ да аднайменнага фільма 2006 года рэжысёра Гільерма дэль Тора. Другая сумесная праца кампазітара і рэжысёра (пасля «*Хрыбта д’ябла*»).

Праца над саўндтрэкам распачалася яшчэ да здымкаў фільма. Галоўнай музычнай тэмай стала калыханка, вядучай музычнай формай карціны была выбрана форма вальса, асноўным музычным памерам адпаведна — 3/4. Наварэта напісаў цэлы шэраг музычных кампазіцый, што дазволіла Дэль Тора свабодна адчуваць сябе на этапе мантажу. Хоць многія трэкі ў фільм не ўвайшлі, рэжысёр настаяў, каб у альбом былі ўключаны ўсе напісаныя кампазіцыі.

Запіс саўндтрэка адбываўся на студыі «*Барандаў[en]*» (Прага), звядзенне музыкі выконвалася на студыі «*Soundtrack*» (Барселона). Альбом быў выпушчаны 23 кастрычніка 2006 года лэйблам «*Milan Records[en]*» і атрымаў пераважна станоўчыя водгукі крытыкаў.

За музыку да фільма Хаўер Наварэтэ ўдастоіўся намінацыі на прэмію «*Оскар*».

Стваральнікі
------------

Кампазітар — Хаўер Наварэтэ

Выканаўцы:

* Аркестр — Пражскі філарманічны аркестр[en]
* Дырыжор — Марыа Клеменс[d]
* Фартэпіяна — Яраслава Эліяшава
* Канцэрціна[en] — Багуміл Котмель[d]
* Салістка[en] — Луа

Стваральнікі альбома:

* Музычныя прадзюсары — Фрыда Торэсбланка, Хаўер Угартэ[d]
* Выканаўчыя прадзюсары — Эмануэль Шамбарэдон, Ян Хіронс
* Запіс, звядзенне музыкі — Марк Блэйнс
* Асістэнт гуказапісу — Міхал Градыск
* Мастэрынг — Крысціян Двігінс

Спіс кампазіцый
---------------

Альбом складаецца з 21 кампазіцыі, усе аўтарства Хаўера Наварэтэ.

| № | Назва | Па-беларуску | Працягласць |
| --- | --- | --- | --- |
| 1. | «Long, Long Time Ago» / «Hace mucho, mucho tiempo»  | «Даўным-даўно» | 2:11 |
| 2. | «The Labyrinth» / «El laberinto»  | «Лабірынт» | 4:04 |
| 3. | «Rose, Dragon» / «La rosa y el dragón»  | «Ружа, цмок» | 3:34 |
| 4. | «The Fairy and the Labyrinth» / «El hada y el laberinto»  | «Фея і лабірынт» | 3:33 |
| 5. | «Three Trials» / «Las tres pruebas»  | «Тры выпрабаванні» | 2:04 |
| 6. | «The Moribund Tree and the Toad» / «El árbol que muere y el sapo»  | «Паміраючае дрэва і жаба» | 7:08 |
| 7. | «Guerrilleros» / «Guerrilleros»  | «Партызаны» | 2:05 |
| 8. | «A Book of Blood» / «El libro de sangre»  | «Кніга крыві» | 3:47 |
| 9. | «Mercedes Lullaby» / «Nana de Mercedes»  | «Калыханка Мерсэдэс» | 1:36 |
| 10. | «The Refuge» / «El refugio»  | «Прытулак» | 1:32 |
| 11. | «Not Human» / «El que no es humano»  | «Не чалавек» | 5:52 |
| 12. | «The River» / «El río»  | «Рака» | 2:48 |
| 13. | «A Tale» / «Un cuento»  | «Гісторыя» | 1:52 |
| 14. | «Deep Forest» / «Bosque profundo»  | «Глыбокі лес» | 5:45 |
| 15. | «Waltz of the Mandrake» / «Vals de la mandrágora»  | «Вальс мандрагоры» | 3:38 |
| 16. | «The Funeral» / «El funeral»  | «Пахаванне» | 2:42 |
| 17. | «Mercedes» / «Mercedes»  | «Мерсэдэс» | 5:34 |
| 18. | «Pan and the Full Moon» / «La luna llena y el fauno»  | «Фаўн і поўня» | 5:04 |
| 19. | «Ofelia» / «Ofelia»  | «Афелія» | 2:16 |
| 20. | «A Princess» / «Una princesa»  | «Прынцэса» | 3:59 |
| 21. | «Pan's Labyrinth Lullaby» / «Nana del laberinto del fauno»  | «Калыханка лабірынта фаўна» | 1:47 |

Вытворчасць
-----------

Для напісання саўндтрэка да фільма «*Лабірынт фаўна*» Гільерма дэль Тора запрасіў іспанскага кампазітара Хаўера Наварэтэ, з якім раней ужо працаваў над фільмам «*Хрыбет д’ябла*» (2001). Рэжысёр падняў пытанне саўндтрэка яшчэ да пачатку здымкаў. Перш за ўсё ён перадаў Наварэтэ некалькі музычных фрагментаў «*для натхнення*» і папрасіў напісаць калыханку. Апісваючы сваё ўяўленне аб цэнтральнай музычнай тэме фільма, Дэль Тора казаў: «*Гэта павінна быць калыханка, якая навявала б нешта кельцкае з поўначы Іспаніі і была б поўная смутку*». З’яўленне гэтай музычнай тэмы да пачатку здымкаў мела прынцыповае значэнне для рэжысёра. З аднаго боку, гэтую мелодую ў некалькіх сцэнах павінна была напяваць гераіня Марыбэль Верду Мерседэс. З іншага боку, рэжысёр адчуваў, што гэтая мелодыя стане вызначальнай для яго бачання ўсёй гісторыі.

Рэжысёр, сцэнарыст і прадзюсар фільма Гільерма дэль Тора.
Асноўным патрабаваннем Дэль Тора была меладычнасць і эмацыйнасць музыкі, што стала сапраўдным выпрабаваннем для кампазітара. Калі Наварэтэ напісаў першы варыянт, рэжысёр музыку ўпадабаў, аднак палічыў яе недастаткова меладычнай. Дэль Тора адзначаў: «*Большасць кампазітараў баяцца мелодыі, але найлепшыя з калыханак якраз такія: просты матыў, што мае моц абудзіць цеплыню мацярынскага голасу*». Наступны варыянт, прапанаваны Наварэтэ, меў мелодыю, аднак, паводле Дэль Тора, «*у ім усё яшчэ не даставала некалькіх нот, быццам ён [кампазітар] любым коштам намагаўся пазбегнуць празмернай запамінальнасці, празмернай меладычнасці*». У выніку, мелодыя была дапрацавана, як таго жадаў рэжысёр. Па прызнанні Дэль Тора, ён канчаткова пераканаўся ў завершанасці калыханкі, калі яго дачка запатрабавала мелодую на свой iPod[en]. Сам рэжысёр выкарыстоўваў калыханку ў якасці натхнення пры працы над раскадроўкай фільма.

Выкарыстаны ў калыханцы музычны памер 3/4 аказаў уплыў і на іншыя кампазіцыі саўндтрэка. Чым далей прасоўвалася праца над музычным суправаджэннем кінастужкі, тым больш рэжысёр і кампазітар прыходзілі да ўсведамлення, што музычная форма гэтай гісторыі — вальс. У выніку, асацыяцыі з вальсавай музыкай набылі добрыя персанажы і пачуцці — гэта і настальгічная іспанская мелодыя «*The Refuge*», і пачатак кампазіцыі «*The Funeral*», і мелодыя «*Waltz of the Mandrake*», дзе музычная форма адлюстравана ў назве.

Запіс саўндтрэка адбываўся паралельна са стварэннем гукавога афармлення фільма. Рэжысёр разумеў, што канчатковы выбар паміж гукавымі эфектамі і музыкай, а таксама іх камбінаванне будзе адбывацца на стадыі мантажа. Каб адчуваць сябе больш свабодна ў мантажнай, ён папрасіў Наварэтэ напісаць і прадставіць у яго распараджэнне дадатковую колькасць музычных тэм. Паколькі такім чынам музыкі апынулася больш, чым патрэбна, у выніковым мантажы фільма некаторыя кампазіцыі прыйшлося моцна ўрэзаць, а ад некаторых увогуле адмовіцца. Аднак, пры выпуску саўндтрэка рэжысёр настаяў, каб у альбом былі ўключаны ўсе кампазіцыі, якія Наварэтэ напісаў да фільма.

Альбом быў запісаны на студыі «*Барандаў[en]*» (Прага), звядзенне музыкі выконвалася на студыі «*Soundtrack*» (Барселона). Саўндтрэк быў выпушчаны 23 кастрычніка 2006 года лэйблам «*Milan Records[en]*».

Крытыка
-------

Джонатан Брокстан назваў музычнае суправаджэнне «*Лабірынта фаўна*» адным з найлепшых саўндтрэкаў года: «*Нягледзячы на адносную невядомасць кампазітара і адчувальны дух артхауса ў фільме, саўндтрэк не саступае найлепшым галівудскім творам апошніх дванаццаці месяцаў*». Па меркаванні Джэймса Крыстафера Монгера «*Наварэтэ запаўняе кожную пустэчу цудамі, абапіраючыся на арфу, хоры і глыбокія струнныя, каб адлюстраваць пагружэнне маладой дзяўчыны ў фантазію сярод свету, які імкнецца разарваць сябе на шматкі*». Эндру Гранадэ адзначае, што «*Наварэтэ стварыў партытуру з паслядоўнай эстэтыкай, якая прываблівае вас і раскрывае больш глыбокія сувязі з кожным наступным праслухваннем*». Падобную думку выказаў Джон Лі: «*Музыка надзелена такім багаццем, якое патрабуе шматразовага праслухоўвання. Кожны раз гэта будзе асобны вопыт, і гэта дастаткова важкая прычына для аматараў саўндтрэкаў, каб уключыць гэты альбом у сваю калекцыю*».

Аглядальнік з «*The Film Scorer*» адзначае ролю музыкі ў супрацьпастаўленні і яднанні двух светаў: «*Падзеі „Лабірынта фаўна" разгортваюцца ў двух пастаянна збліжаючыхся светах: рэальным і фантастычным. Музыка кампазітара Хаўера Наварэтэ надае кожнаму непаўторную індывідуальнасць і адначасова звязвае іх агульнай тэмай*».

Джэймс Саўтхол выказаў меркаванне, што гэтая музыка можа палярызаваць слухачоў па ўзросце: «*Гэта маляўнічая, маштабная музыка, у якой дамінуе запамінальная тэма, і я цалкам магу ўявіць, як маладыя фанаты кінамузыкі закахаюцца ў яе па вушы; больш маршчыністыя старэчы цалкам могуць спытаць, дзе эмацыйная глыбіня, і скласці спіс розных іншых саўндтрэкаў мінулых гадоў, якія робяць нешта падобнае, але лепш*».

Некаторыя крытыкі звярталі ўвагу на слабыя моманты саўндтрэка. Эндру Гранадэ адзначыў, што Наварэтэ часам звяртаецца да банальных клішэ. Прыкладам можа служыць атанальнае нарошчвання вялізнага духавога, струннага і фартэпіяннага кластара ў канцы кампазіцыі «*A Book of Blood*» дзеля ілюстрацыі жаху, і жудасная, нечалавечая перкусія, якая прабіваецца праз дысананс рэплікі «*Not Human*». Аглядальнік з рэсурса IGN выказаў думку, што саўндтрэк становіцца ахвярай засілля струнных над іншымі інструментамі. Рэцэнзент дадае: «*У рэшце рэшт, нягледзячы на свой змрочна-рамантычны характар, саўндтрэк мае тэндэнцыю занадта моцна замыкацца на сабе, і многія кампазіцыі гучаць практычна неадрознымі адна ад адной*».

Аналіз
------

Адкрываючая кампазіцыя саўндтрэка, «*Long, Long Time Ago*», адразу пачынаецца з загалоўнай тэмы фільма — дзіцячай калыханкі. Мелодыю выконвае дзявочы голас у форме напеву з закрытым ротам. Па меркаванні Джонатана Брокстана, гэтая кампазіцыя гучыць так, быццам яе напісаў Франсіс Ле[en] або Жорж Дэлеру[en] для фільма Французскай новай хвалі 1960-х гадоў. У аглядзе для «*Filmtracks.com[en]*» адзначаецца падабенства загалоўнай мелодыі з саўндтрэкам Джона Отмана да фільма «*Гульня ў хованкі[en]*». У спалучэнні з пяшчотным фартэпіяна, мудрагелістымі струннымі і глыбокім фонавым вакалам калыханка ўзнікае яшчэ ў дзвюх кампазіцыях саўндтрэка: «*Mercedes Lullaby*» і «*A Princess*».

Інструментальныя варыяцыі галоўнай тэмы можна пачуць яшчэ ў шэрагу трэкаў. Драматычнае, падобнае на вальс выкананне на чале з сольным фартэпіяна з’яўляецца ў кампазіцыі «*A Tale*», у тым жа духу выканана належна меланхалічная кампазіцыя «*The Funeral*», найбольшага перапаўнення пачуццямі галоўная тэма дасягае ў кампазіцыі «*Ofelia*», дзе да выканання далучаецца поўны аркестр. Фінал саўндтрэка, «*Pan’s Labyrinth Lullaby*», уяўляе сабой скрыпічнае сола, якое адрозніваецца асаблівай вытанчанасцю і далікатнасцю.

Акрамя асноўнай тэмы, значная частка партытуры складаецца з серыі рупліва зробленых і выразных музычных фраз, кожная з якіх выклікае ва ўяўленні розныя магічныя грані гісторыі, калі юная Афелія адпраўляецца ў лабірынт і сустракае ўсё больш дзівосных істот. «*Чароўныя харавыя крэшчэнда[ru] багата напаўняюць „Three Trials", злавесныя маршы і рэзкія эфекты піцыката[en] дамінуюць у „The Moribund Tree and the Toad", а звілістае сола альта праслізгвае праз усю „A Book of Blood", перш чым яна выліваецца ў ашаламляльны дысананс*».

Па ходу альбома музыка паступова губляе свой магічны бляск і пачынае набываць пужаючы аспект, нібы падзяляючы са слухачом усё больш жахлівыя небяспекі, з якімі сутыкаецца Афелія. Да моманту з’яўлення такіх кампазіцый, як «*Not Human*», «*Deep Forest*», «*Valse of the Mandrake*», «*Mercedes*» і «*Pan and the Full Moon*», партытура амаль у поўную сілу ўключае рэжым жахаў, аркестр стварае ўсё больш яркія моманты шалёнай экшн-музыкі і рэзкага дысанансу, а хор забяспечвае некалькі момантаў прывіднага кантрапункту.

Узнагароды і намінацыі
----------------------

За музыку да фільма «*Лабірынт фаўна*» кампазітар Хаўер Наварэтэ быў намініраваны на 9 кінематаграфічных узнагарод і перамог у 3 намінацыях. Ніжэй прыведзены спіс узнагарод і намінацый у храналагічным парадку.

| Кінафестываль / Кінапрэмія | Дата | Прэмія / Катэгорыя | Намінант | Вынік | Спасылкі |
| --- | --- | --- | --- | --- | --- |
| Супольнасць ланцуга прэмій | 2006 | Найлепшая арыгінальная музыка | Хаўер Наварэтэ | Перамога |  |
| Таварыства анлайн-кінакрытыкаў[en] | 08.01.2007[en] | Найлепшая арыгінальная музыка[en] | Хаўер Наварэтэ | Намінацыя |  |
| Кола пісьменнікаў-кінематаграфістаў[en] | 19.01.2007[ca] | Найлепшая музыка | Хаўер Наварэтэ | Намінацыя |  |
| Гоя | 28.01.2007[en] | Найлепшая арыгінальная музыка[en] | Хаўер Наварэтэ | Намінацыя |  |
| Міжнароднае таварыства аматараў кіно | Студзень 2007 | Найлепшая арыгінальная музыка | Хаўер Наварэтэ | 2-е месца |  |
| Оскар | 25.02.2007 | Найлепшая арыгінальная музыка[en] | Хаўер Наварэтэ | Намінацыя |  |
| Арыэль | 21.03.2007[ca] | Найлепшая музыка | Хаўер Наварэтэ | Перамога |  |
| Залаты Дэрбі[fr] | 2007 | Найлепшая арыгінальная музыка | Хаўер Наварэтэ | Перамога |  |
| Грэмі | 10.02.2008 | Найлепшы альбом саўндтрэкаў для кіно, тэлебачання ці іншага візуальнага медыя[en] | Хаўер Наварэтэ | Намінацыя |  |

Выкананні
---------

Сюіта на аснове саўндтрэка «*Лабірынта фаўна*» была выканана 21 ліпеня 2007 года на III Міжнародным кангрэсе кінамузыкі ў Убедзе[en] (Іспанія). Галоўная тэма «*Лабірынта фаўна*» ўвайшла ў кампіляцыйны альбом фэнтэзійнай музыкі «*Lord of the Rings: Fantasy's Finest - Vol. 1*» (2014). У чэрвені 2019 года калыханка з «*Лабірынта фаўна*» была выканана Дацкім нацыянальным сімфанічным аркестрам[en] і салісткай Тувай Семінгсен ў межах канцэрта «*Fantasymphony: One Concert to Rule Them All*».

Зноскі
------

1. 1 2 3 4 5 6 7  Le labyrinthe de Pan (англ.).  Сайт «*Rate Your Music[en]*». Архівавана з першакрыніцы 3 мая 2022. Праверана 14 кастрычніка 2022.
2. 1 2 3  Javier Navarrete – Pan's Labyrinth (англ.).  Сайт «*Discogs*». Архівавана з першакрыніцы 17 чэрвеня 2022. Праверана 13 кастрычніка 2022.
3. 1 2 3 4 5  Pan's Labyrinth (Soundtrack) – Javier Navarrete (англ.).  Сайт «*AllMusic*». Архівавана з першакрыніцы 7 верасня 2021. Праверана 13 кастрычніка 2022.
4. ↑  Pan’s Labyrinth — Music By Javier Navarrete (англ.).  Сайт лэйбла «*Milan Records[en]*». Праверана 13 кастрычніка 2022.
5. ↑  Pan's Labyrinth (soundtrack album) by Javier Navarrete (англ.).  Сайт «*Best Ever Albums*». Праверана 13 кастрычніка 2022.
6. 1 2 3  Pan's Labyrinth (англ.).  Сайт «*Filmtracks.com[en]*». Архівавана з першакрыніцы 7 верасня 2021. Праверана 13 кастрычніка 2022.
7. 1 2  *Spence D*. Javier Navarrete - Pan's Labyrinth (англ.).  Сайт «*IGN*» (21 лютага 2007). Архівавана з першакрыніцы 28 верасня 2022. Праверана 13 кастрычніка 2022.
8. 1 2 3 4 5 6 7  *Jonathan Broxton*. PAN’S LABYRINTH – Javier Navarrete (англ.).  Сайт «*Movie Music UK*» (29 снежня 2006). Архівавана з першакрыніцы 17 студзеня 2022. Праверана 13 кастрычніка 2022.
9. 1 2  *John Li*. PAN'S LABYRINTH (англ.).  Сайт «*movieXclusive.com*». Архівавана з першакрыніцы 11 кастрычніка 2022. Праверана 13 кастрычніка 2022.
10. 1 2  *James Southall*. PAN'S LABYRINTH (англ.).  Сайт «*Movie Wave*». Архівавана з першакрыніцы 7 верасня 2021. Праверана 13 кастрычніка 2022.
11. 1 2 3  Pan’s Labyrinth (англ.).  Сайт «*MusicBrainz*». Праверана 13 кастрычніка 2022.
12. ↑  *Jorge Saldanha*. PAN'S LABYRINTH (англ.)(недаступная спасылка).  Сайт «*ScoreTrack*». Архівавана з першакрыніцы 16 мая 2021. Праверана 16 мая 2021.
13. ↑  Pan’s Labyrinth (OST) (фр.).  Сайт «*SensCritique[fr]*». Архівавана з першакрыніцы 12 чэрвеня 2022. Праверана 14 кастрычніка 2022.
14. 1 2 3  Pan's Labyrinth (англ.).  Сайт «*Soundtrack.net*». Архівавана з першакрыніцы 3 мая 2022. Праверана 14 кастрычніка 2022.
15. ↑  Laberinto Del Fauno, El (2006) (англ.).  Сайт «*Soundtrack Collector*». Архівавана з першакрыніцы 17 чэрвеня 2022. Праверана 14 кастрычніка 2022.
16. 1 2 3 4 5 6 7 8 9 10 11  Заўвагі да *El Laberinto del fauno* ад Javier Navarrete [booklet]. Milan Records[en], 2006.
17. 1 2  The 79th Academy Awards — 2007 (англ.).  Сайт прэміі «*Оскар*». Архівавана з першакрыніцы 11 кастрычніка 2022. Праверана 13 кастрычніка 2022.
18. ↑  *Emanuel Levy[en]*. Pan's Labyrinth Brilliant Del Toro (англ.). *Сайт Эмануэля Леві[en]* (18 лістапада 2006). Архівавана з першакрыніцы 24 ліпеня 2022. Праверана 13 кастрычніка 2022.
19. ↑  *Daniel Schweiger*. Interview with Javier Navarrete (англ.).  Сайт «*The Film Music Institute*» (29 кастрычніка 2021). Архівавана з першакрыніцы 9 снежня 2021. Праверана 13 кастрычніка 2022.
20. ↑  JAVIER NAVARRETE. (англ.).  Блог «*Movie Music International*» (11 лютага 2014). Архівавана з першакрыніцы 22 снежня 2014. Праверана 13 кастрычніка 2022.
21. ↑  Pan’s Labyrinth – Javier Navarrete (2006) (англ.).  Сайт «*The Film Scorer*» (18 мая 2020). Архівавана з першакрыніцы 28 мая 2021. Праверана 13 кастрычніка 2022.
22. ↑  El laberinto del fauno — Awards (англ.).  Сайт «*Internet Movie Database*». Архівавана з першакрыніцы 22 верасня 2022. Праверана 13 кастрычніка 2022.
23. ↑  ACCA 2006 (англ.)(недаступная спасылка).  Сайт Супольнасці ланцуга прэмій. Архівавана з першакрыніцы 23 красавіка 2016. Праверана 23 красавіка 2016.
24. ↑  Awards Circuit Community Awards (2006) (англ.).  Сайт «*Internet Movie Database*». Архівавана з першакрыніцы 22 красавіка 2022. Праверана 13 кастрычніка 2022.
25. ↑  2007 Online Film Critics Society Awards (англ.).  Сайт Таварыства анлайн-кінакрытыкаў[en]. Архівавана з першакрыніцы 3 кастрычніка 2012. Праверана 3 кастрычніка 2012.
26. ↑  Medallas del CEC a la producción española de 2006 (ісп.)(недаступная спасылка).  Сайт Кола пісьменнікаў-кінематаграфістаў[en]. Архівавана з першакрыніцы 26 лютага 2021. Праверана 6 верасня 2021.
27. ↑  Estas son las nominaciones de los Premios Goya 2007 (ісп.).  Сайт прэміі «*Гоя*». Архівавана з першакрыніцы 7 кастрычніка 2022. Праверана 13 кастрычніка 2022.
28. ↑  Premios Goya 2007 (ісп.).  Сайт газеты «*El Mundo[en]*». Архівавана з першакрыніцы 19 жніўня 2021. Праверана 13 кастрычніка 2022.
29. ↑  *Marc van de Klashorst*. 2007 ICS Award Winners (англ.).  Сайт Міжнароднага таварыства аматараў кіно (14 чэрвеня 2010). Архівавана з першакрыніцы 28 жніўня 2022. Праверана 13 кастрычніка 2022.
30. ↑  Maribel Verdú y 'La vida secreta de las palabras', premios Ariel en México (ісп.).  Сайт газеты «*El Mundo[en]*» (21 сакавіка 2007). Архівавана з першакрыніцы 10 красавіка 2021. Праверана 13 кастрычніка 2022.
31. ↑  'El Laberinto del fauno' acapara los premios Ariel del cine mexicano (ісп.).  Сайт газеты «*El País[en]*» (21 сакавіка 2007). Архівавана з першакрыніцы 10 красавіка 2021. Праверана 13 кастрычніка 2022.
32. ↑  'El laberinto del fauno' acapara los Premios Ariel con nueve estatuillas (ісп.).  Сайт газеты «*La Vanguardia[en]*» (21 сакавіка 2007). Архівавана з першакрыніцы 10 красавіка 2021. Праверана 13 кастрычніка 2022.
33. ↑  2006 GoldDerby Film Awards (англ.).  Сайт прэміі «*Залаты Дэрбі[fr]*» (7 сакавіка 2016). Архівавана з першакрыніцы 14 чэрвеня 2022. Праверана 13 кастрычніка 2022.
34. ↑  GRAMMY Awards Winners & Nominees for Best Score Soundtrack For Visual Media (англ.).  Сайт прэміі «*Грэмі*». Архівавана з першакрыніцы 21 студзеня 2022. Праверана 13 кастрычніка 2022.
35. ↑  Jaén.- El III Congreso Internacional de Música de Cine de Úbeda comienza mañana con la asistencia de más de 500 personas (ісп.).  Сайт «*Europa Press[en]*» (18 ліпеня 2007). Архівавана з першакрыніцы 28 верасня 2022. Праверана 13 кастрычніка 2022.
36. ↑  Lord of the Rings: Fantasy's Finest - Vol. 1 (англ.).  Сайт «*Soundtrack.net*». Архівавана з першакрыніцы 9 жніўня 2022. Праверана 14 кастрычніка 2022.
37. ↑  Fantasymphony: One Concert to Rule Them All – Danish National Symphony Orchestra (англ.).  Сайт «*AllMusic*». Архівавана з першакрыніцы 22 жніўня 2022. Праверана 13 кастрычніка 2022.
38. ↑  The Danish National Symphony Orchestra\*, The Danish National Concert Choir\*, The Danish National Junior Choir\*, Tuva Semmingsen, Jihye Kim, Christine Nonbo Andersen\*, Johan Karlström, David Bateson – Fantasymphony (англ.).  Сайт «*Discogs*». Архівавана з першакрыніцы 5 ліпеня 2022. Праверана 13 кастрычніка 2022.

Спасылкі
--------

* Фільм пра запіс саўндтрэка «Лабірынта фаўна» на YouTube
* Выкананне саўндтрэка «Лабірынта фаўна» на III Міжнародным кангрэсе кінамузыкі ў Убедзе на YouTube


|  |  |
| --- | --- |
| ⚙️   Тэматычныя сайты | AllMusic · Discogs · MusicBrainz |

| ⛭Гільерма дэль Тора |
| --- |
| 
* Фільмаграфія Гільерма дэль Тора
* Спіс узнагарод і намінацый Гільерма дэль Тора[en]

 |
| Фільмы | 
* Дона Лупэ (кароткаметражны; 1985)
* Геаметрыя (кароткаметражны; 1987)
* Адзначаны час (серыял; 1988-1989)
* Хронас (1993)
* Мутанты (1997)
* Хрыбет д’ябла (2001)
* Блэйд II (2002)
* Хэлбой (2004)
* ✯✰ Лабірынт фаўна (2006; ✰саўндтрэк, узнагароды)
* Хэлбой II: Залатая армія (2008)
* Ціхаакіянскі рубеж (2013)
* Барвовы пік (2015)
* Форма вады (2017)
* Алея кашмараў (2021)
* Пінокіа (2022)

 |
| Сцэнарныя працы | 
* Не бойся цемры (2010)
* Хобіт: Нечаканае падарожжа (2012)
* Хобіт: Спусташэнне Цмока (2013)
* Хобіт: Бітва пяці войскаў (2014)
* Страшныя гісторыі для расказу ў цемры (2019)
* Вядзьмаркі (2020)
* Паляўнічыя на троляў: Паўстанне тытанаў (2021)

 |
| Прадзюсарскія праекты | 
* Хронікі (2004)
* Прытулак (2007)
* Нязначныя рэчы (2008)
* Руда і Курсі (2008)
* Вочы Хуліі (2010)
* Не бойся цемры (2010)
* Кот у ботах (2011)
* Мама (2013)
* Кніга жыцця (2014)
* Ціхаакіянскі рубеж: Паўстанне (2018)

 |